CELEX: 32020R1118
Language: lv
Date: 2020-04-27 00:00:00
Title: Komisijas Deleģētā regula (ES) 2020/1118 (2020. gada 27. aprīlis), ar ko izdara grozījumus Eiropas Parlamenta un Padomes Regulā (EK) Nr. 785/2004 par apdrošināšanas prasībām, kas attiecas uz gaisa pārvadātājiem un gaisa kuģu ekspluatantiem

29.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 243/1
               
            
         KOMISIJAS DELEĢĒTĀ REGULA (ES) 2020/1118
         (2020. gada 27. aprīlis),
         ar ko izdara grozījumus Eiropas Parlamenta un Padomes Regulā (EK) Nr. 785/2004 par apdrošināšanas prasībām, kas attiecas uz gaisa pārvadātājiem un gaisa kuģu ekspluatantiem
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2004. gada 21. aprīļa Regulu (EK) Nr. 785/2004 par apdrošināšanas prasībām, kas attiecas uz gaisa pārvadātājiem un gaisa kuģu ekspluatantiem (1), un jo īpaši tās 6. panta 5. punktu,
         tā kā:
         
                     (1)
                  
                  
                     Ar Padomes Lēmumu 2001/539/EK (2) Kopiena noslēdza Konvenciju par dažu starptautisko gaisa pārvadājumu noteikumu unifikāciju, par ko vienojās Monreālā 1999. gada 28. maijā (Monreālas konvencija) un ar ko nosaka noteikumus par atbildību attiecībā uz personu, bagāžas un kravu starptautiskajiem gaisa pārvadājumiem.
                  
               
                     (2)
                  
                  
                     Apdrošināšanas prasību minimums atbildībai par pasažieriem, bagāžu un kravu Regulā (EK) Nr. 785/2004 noteikts tādā līmenī, kas nodrošina, ka gaisa pārvadātāji ir pienācīgi apdrošināti, lai segtu to atbildību saskaņā ar Monreālas konvenciju.
                  
               
                     (3)
                  
                  
                     Starptautiskā Civilās aviācijas organizācija (ICAO) nesen pārskatīja Monreālas konvencijā noteiktos gaisa pārvadātāju atbildības limitus, ņemot vērā inflācijas faktoru, kas atbilst kumulatīvajam inflācijas līmenim kopš Monreālas konvencijas spēkā stāšanās dienas.
                  
               
                     (4)
                  
                  
                     
                        ICAO ir konstatējusi, ka inflācijas faktors kopš Monreālas konvencijas noteikto iepriekšējo limitu spēkā stāšanās dienas – 2009. gada 30. decembra – ir pārsniedzis 10 procentus, kas ir robežvērtība, pēc kuras sasniegšanas atbildības limiti jāpielāgo. Tāpēc atbildības limiti ir attiecīgi pārskatīti.
                  
               
                     (5)
                  
                  
                     Regulā (EK) Nr. 785/2004 noteiktais apdrošināšanas prasību minimums atbildībai par pasažieriem, bagāžu un kravu būtu savlaicīgi jāpielāgo pārskatītajiem atbildības limitiem, kuri noteikti Monreālas konvencijā un stājās spēkā 2019. gada 28. decembrī.
                  
               
                     (6)
                  
                  
                     Regulā (EK) Nr. 785/2004 noteiktais apdrošināšanas prasību minimums atbildībai par pasažieriem ievērojami pārsniedz pārskatītos atbildības limitus, kuri noteikti Monreālas konvencijā.
                  
               
                     (7)
                  
                  
                     Regulā (EK) Nr. 785/2004 noteiktais apdrošināšanas prasību minimums atbildībai par bagāžu un kravu būtu jāpalielina līdz pārskatītajiem atbildības limitiem, kuri noteikti Monreālas konvencijā.
                  
               
                     (8)
                  
                  
                     Tādēļ attiecīgi jāgroza Regula (EK) Nr. 785/2004,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 785/2004 6. panta 2. un 3. punktu aizstāj ar šādiem:
            
               
                  “2.   Veicot komerciālas darbības, atbildībai par bagāžu minimālais apdrošināšanas segums ir 1 288 SDR par pasažieri.
               
               
                  3.   Veicot komerciālas darbības, atbildībai par kravu minimālais apdrošināšanas segums ir 22 SDR par kilogramu.”
               
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 27. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 138, 30.4.2004., 1. lpp.
         
         
            (2)  Padomes 2001. gada 5. aprīļa Lēmums 2001/539/EK par to, kā Eiropas Kopiena noslēdz Konvenciju par dažu starptautisko gaisa pārvadājumu noteikumu unifikāciju (Monreālas Konvenciju) (OV L 194, 18.7.2001., 38. lpp.).